钦定古今图书集成/理学汇编/字学典/第122卷 > 杨珂
## 钦定古今图书集成/理学汇编/字学典/第122卷 > 杨珂

按《绍兴府志》：“杨珂，字汝鸣，馀姚诸生。从王文成学，隐
居秘图山，养母以孝闻。为诗潇洒不群，书得晋人笔
法。”　又按《志》：“王可寇元美跋其所书杂诗云：‘余初入
比部时，同舍郎吴峻伯论书法，辄云：故人杨秘图珂
者，今之右军也’。余购得此卷，不胜喜，以示峻伯。峻伯
为之解云：‘此非右军而何’？余时心不能服，然无以辨
之。”又数载，稍稍识书法。一日检故卷出而更阅之，盖
杨生平不见右军佳石刻，仅得今关中诸王邸翻拓
十七帖，其结构尽讹，锋势都失，别作一种细笔，而临
摹不已，遂成《镇宅符》，又似雨中聚蚓耳。然诗语亦得
一二佳者。今闻其人尚在，多作狂草，或从左，或从下
起，或作偏傍之半而随益之，其书益弱而多讹，然自
负日益甚，诗亦日益下。第其为人潇洒，食贫，有遗世
之度，可念也。

按《艺苑卮言》：“杨珂初亦习二王，后益放逸，柔笔疏行，
了无风骨，所谓南路体也。”